Ljubljana, 6. 9. 2022

**Nacionalni svet za kulturo: mnenje o predlogu *Pravilnika o strokovnih komisijah***

Spoštovani!

Nacionalni svet za kulturo se je seznanil z osnutkom *Pravilnika o strokovnih komisijah* in izoblikoval naslednje mnenje:

**2. člen (področja)**

- Prosimo za razlago, zakaj bi potrebovali stalno komisijo za ocenjevanje občinskih investicij. Ker verjetno ne gre za mnenje o proračunih investicij, gre tu verjetno za ocenjevanje vsebinske utemeljenosti občinskih investicij (verjetno je mišljeno na področju kulture), kar je pravzaprav del lokalnih kulturnih strategij? Če je temu tako, zakaj potem ni navedena stalna komisija za ocenjevanje vsebinske utemeljenosti kulturnih investicij na ravni države, kar bi bilo bolj logično?

- NSK se je že večkrat neuspešno zavzel, da bi festivali, ki jih sofinancira MK, dobili svoje strateško poglavje v NPK-ju ali vsaj v akcijskem načrtu. Hkrati menimo, da bi bilo potrebno, da festivale ocenjuje posebna stalna komisija, saj imajo specifike in tudi učinke, ki jih ločijo od rednih programov posameznih producentov. Posebne težave z ocenami imajo v sedanji konstelaciji festivali, ki pokrivajo različna področja umetnosti, saj gre za parcialno in ne celostno obravnavo.

**3. člen**

Pri nalogah komisij 3. člen ne navaja, da komisija predlaga tudi višino sredstev iz razpoložljivega proračuna za programe in projekte v postopku ocenjevanja. Če tega komisije ne počnejo, kdo potem to počne? Če predlog višine dodeljenih sredstev ni delo posameznih komisij, kakšen vpliv ima potem sploh dodeljena ocena? Dogajalo se je, da so vrhunsko ocenjeni projekti ali programi na koncu pridobili le skromna sredstva ali pa so celo ostali brez njih.

**4. člen**

Predlagamo, da se v 1. alinejo 4. člena doda: “Minister, pristojen za kulturo, lahko posamezne člane stalnih komisij brez obrazložitve zamenja v prvem letu po nastopu mandata.”

Po nastopu novega ministra je ena izmed prvih potez ponavadi sprejemanje novega *Pravilnika o strokovnih komisijah*, kar je postopek, na podlagi katerega novi minister razreši člane starih komisij in imenuje nove. Z zornega kota ministra, ki se podpisuje pod odločitve in mnenja posameznih komisij, je to poteza, za katero se odloči, ker meni, da bo bolje sodeloval s posamezniki, ki jih sam imenuje. Ministrov, ki so delo nadaljevali s člani komisij, ki jih je imenoval predhodnik, je bilo v zadnjih letih izjemno malo. V izogib slepomišenja glede spreminjanja *Pravilnika o imenovanju komisij*, češ da gre za vsebinske popravke in ne za pravno podlago za menjavo članov komisij, in v izogib proceduram, ki so za to potrebne, predlagamo, da se po analogiji z imenovanjem direktorjev direktoratov ministru omogoči menjava posameznih članov komisij v roku enega leta po nastopu mandata brez obrazložitve.

Med člani NSK obstaja tudi eno ločeno mnenje, ki pravi, da naj minister kot politični funkcionar ne posega v članstvo komisij do njihovega izteka mandata, saj naj bo stroka nad politiko.

Predlagamo tudi, da minister člane komisij imenuje po predhodnem mnenju Nacionalnega sveta za kulturo in/ ali Kulturniške zbornice.

Pri 2. alineji predlagamo, naj bo najmanjše število članov posamezne komisije pet in ne tri, ker menimo, da bo tovrstna pluralnost mnenj zvišala kakovost odločanja.

**5. člen**

Pri 2. alineji prosimo za obrazložitev, če to pomeni, da sta člana komisije lahko samo dva in gre potemtakem za sodo število, kar postavlja pod vprašaj proces odločanja.

**12. člen (zapisnik)**

Menimo, da naj bi bili zapisniki na zahtevo posameznikov ali institucij javno dostopni, kar je potrebno vnesti v ta člen. Ali je to že samoumevno v skladu z zakonodajo na področju pridobivanja informacij javnega značaja?

V imenu Nacionalnega sveta za kulturo

Uršula Cetinski, predsednica